Vi havde god kommunikation med Stefano forud for vores besøg, og ved ankomsten blev vi hentet af Stefanos mor Vera, som fulgte os fra motorvejsfrakørslen til huset. Vi blev modtaget i huset med et fyldt køleskab, hvilket var utrolig dejligt og gavmildt af værterne - og meget behageligt efter en lang rejse.

Villaen er utrolig smuk og rummer alle de nødvendige faciliteter. Vi var en gruppe på otte, herunder tre børn i alderen 2-7 år, og villaen fungerede rigtig godt for os med fire soveværelser, fire badeværelser og et ekstra toilet, godt køkken med alt det nødvendige udstyr, dejlig terrasse, hvor vi kunne spise ude, samt en dejlig swimmingpool.

Halvvejs i vores ophold blev der gjort rent og skiftet linned, hvilket var en meget fin service. Desuden var der mulighed for at bestille hjemmelavet aftensmad, hvilket vi dog ikke nåede at gøre brug af.

Villaen ligger i et landområde tæt på nogle mindre byer. Det er en fordel at have bil for at kunne komme rundt i området, foretage indkøb mv. Der er utrolig smuk udsigt til Middelhavet til den ene side og Etna til den anden side. Eneste ulempe ved beliggenheden er, at der er noget støj fra vejen.

Vi foretog en del ture på østkysten både nordpå til Taormina og Giardini-Naxos og sydpå til Siracusa og Catania, ligesom vi besøgte en af de mere lokale strande ved Sant' Anna. Desuden var vi en tur op på Etna, hvilket kan anbefales.

Samlet set havde vi en rigtig dejlig tur for både store og små, og vi var glade for vores ophold i villaen. Tak til Stefano og familien for rigtig godt værtskab.